དེ་ཡང་སྨན་ལུགསཞེས་པ་ནི་གཙང་སྟོད་ལྷ་བྲིས་མཁས་པ་རྡོ་པ་བཀྲ་ཤིས་རྒྱལ་པོའི་སློབ་མ་སློབ་དཔོན་ལས་ལྷག་པ་གཉིས་བྱུང་བ་ནི་ལྷོ་བྲག་སྨན་བླ་དོན་གྲུབ་རྒྱ་མཚོ་དང་གོང་དཀར་སྒང་སྟོད་མཁྱེན་བརྩེ་ཆེན་མོ་ཞེས་གངས་ཅན་ཡུལ་དུ་མཚན་ཉི་ཟླ་ལྟར་གྲགས་པ་ཞིག་བྱུང་བ་ལས་ནང་གསེས་སྨན་ལུགས་གྲུབ་མཐའི་ཤིང་རྟའི་སྲོག་གསར་གཏོད་གནང་མཁན་སྨན་བླ་དོན་གྲུབ་རྒྱ་མཚོའི་ཕྱག་སྲོལ་གྱི་རི་མོ་ཡང་སྨན་ཐང་ཆེན་མོའི་ལུགས་ཞེས་པ་ཡིན།སྨན་ལུགས་རི་མོའི་ཁྱད་ཆོས་ནི་བྱིའུ་སྒང་ལུགས་ཀྱི་བྲིས་རྒྱུན་གྱི་ལྷ་སྐུའི་བྲིས་ཚུགས་ལ་ལེགས་བཅོས་མཛད་ཐོགད་དུང་སྔོན་གྱི་བོད་ཀྱི་སྲོལ་རྒྱུན་རི་མོའི་ཚད་རྣམས་ཁོང་ཉིད་ནས་རི་མོ་འབྲི་བའི་བརྒྱུད་རིམ་ནང་ཉམས་ཞིབ་དང་དཔྱད་པ་མཛད་པ་ལས་སྐྱོན་མི་ཉུང་བ་ཞིག་གསལ་རྟོགས་བྱུང་ནས་སྔོན་གྱི་ཆ་ཚད་ཀྱི་རིགས་པའི་གཞུང་ལུགས་དག་ལ་དགག་གཞག་མཛད་དེ་སྐུ་གཟུགས་ཀྱི་ཆ་ཚད་ཡིད་བཞོན་ནོར་བུ་ཞེས་པའི་གསུང་རྩོམ་མཛད།གསུང་རྩོམ་དེ་ནི་ད་ལྟའི་ཆར་མཁས་པ་མང་པོས་ཡང་དག་ཚད་ལྡན་ཞིག་ཏུ་འཛིན་ནས་བེད་སྤྱད་གནང་བ་མ་ཟད།རིགས་པའི་གཞུང་ལུགས་ཁུངས་བཙན་ཡིན་པ་ཞིག་ལུང་འདྲེན་མཛད་ཀྱི་ཡོད།དེ་བཞིན་སྨན་བླ་དོན་གྲུབ་རྒྱ་མཚོས་སྨན་ལུགས་གྲུབ་མཐའ་གསར་གཏོད་མཛད་པའི་ཁྱད་ཆོས་གཙོ་བོ་ནི་ལྷ་ཞི་བ་རྣམས་ཀྱི་འགྱིང་སྟབས་དང་ཕྱག་ཞབས་རྣམས་བྱིའུ་སྒང་པའི་ལུགས་ཀྱི་བྲིས་རྒྱུན་ལས་མཉེན་ཆ་དོད་ལ་སྤྱང་ཤ་དོད་པ།ལྷ་མོ་རྣམས་ཀྱི་ཞལ་ཁྱིམ་སྒོང་དབྱིབས་ལྟ་བུའི་རྣམ་པ་ལ་སྤྱན་ཕྲ་ཞིང་ཞལ་འཛུམ་པ།སྐེད་སྐབས་ཕྲ་ཞིང་།སྟོད་ཞུམ་ལ་སྨད་རྒྱས་པའི་ཤ་ཉམས་ཀྱིས་མཛེས་པ།སངས་རྒྱས་དང་བླ་སྐུ་རྣམས་ཀྱི་བཞུགས་སྟབས་ལྷོད་ཅིང་བྱིན་ཆགས་པ།སྤྱན་གཉིས་གཞུ་དབྱིབས་ཀྱི་ཏིང་ངེ་འཛིན་ལ་མཉམ་པར་བཞག་ཅིང་།ཐུགས་རྒྱུད་སྙིང་རྗེ་ཆེན་པོའི་རང་བཞིན་ལྡན་པས།མི་སུ་འདྲ་ཞིག་གིས་མཇལ་ཡང་དད་གུས་སྤྲོ་གསུམ་སྐྱེ་ནུས་པའི་ཉམས་འགྱུར་ལྡན་ཡོད་ལ།ཁྲོ་བོ་རྣམས་ནི་དེ་བས་འགྱེང་སྟབས་འཇིགས་ཟིལ་ཆེ་ལ་རྔམས་པའི་ཉམས་དང་ལྡན་པ།སྐུ་གཟུགས་སྦོམ་ཞིང་ཐུང་ལ་གསུས་ཆེ་བ།སྤྱན་གཉིས་དམར་ཤས་ཆེ་ལ།ཞལ་གདངས་མཆེ་བ་བརྩེགས་ཤིང་།འཇིགས་སུ་རུང་བའི་རྣམ་པས་དགྲ་གེགས་རྣམས་ཚར་བཅད་ཚུར་འདུས་ཀྱི་ཉམས་སྣང་མངོན་པ།མི་རྣམས་ཀྱིས་མཇལ་བ་ཙམ་གྱིས་འཇིསག་སྐྲག་དང་དད་སེམས་མཉམ་དུས་སྐྱེ་བའི་ཚོར་སྣང་ལྡན་ཡོད།ལྷག་པར་དུ་ཐང་གའམ་ལྡེབས་རིས་ཀྱི་རྒྱབ་ལྗོངས་སུ་ཡུལ་སྣང་གི་བཀོད་པ་གསར་དུ་བསྣན་ཏེ་གཙོ་ལྷའི་དབུ་ཐོད་དུ་བཞུགས་པའི་བླ་སྐུ་དང་སངས་རྒྱས་རྣམས་སྤྲིན་ཕུང་གི་དབུས་སུ་གནས་པ།བར་ཆའི་ལྷ་སྐུ་རྣམས་གངས་རི་དང་།སྤང་རི།སྤང་ལྗོངས།ལྗོན་ཤིང་།མེ་ཏོགལྷུང་ལྷུང་དུ་བབ་པའི་ཆུ་རྒྱུན་སོགས་ཤིན་ཏུ་ཉམས་དགའ་བའི་གནས་སུ་འཁོད་པ།གཤམ་ཆར་སྲུང་མ་རྣམས་བྲག་རི་དང་།ཁྲག་མཚོ་མེ་རླུང་གི་དབུས་སུ་གནས་པ་སོགས་འཚོ་བ་དངོས་དཔེ་གཞིར་བྱས་ཐོག་རྣམ་པ་འགྱུར་བའི་སྒོ་ནས་མཛེས་ཆོས་གཙོར་བཟུང་གིས་འཆར་ཡན་རིང་ལུགས་ཀྱི་འབྲི་སྟངས་སྤྱད་ཡོད།ཚོན་མདངས་ཐོག་ནས་བརྗོད་ན་ཡང་ཚོན་མདངས་འཇམ་ཤ་དོད་ཅིང་།སྣུམ་བརྗིད་ཆེ་བ།གསེར་རིས་བཅད་ཁ་ཕྲ་ལ་རྒྱན་རིས་ཕུན་སུམ་ཚོགས་པ།བཅད་རྒྱག་སྟངས་མི་འདྲ་བ་རྣམ་པ་ལྔ་བེད་སྤྱད་དེ་དངོས་གཟུགས་སོ་སོའི་ངོ་བོ་གསལ་སྟོན་བྱས་པ།བྱ་དང་རི་དྭགས་རྣམས་རང་རང་སོ་སོའི་སྤུ་རིས་དང་བཟོ་དབྱིབས་འབྲི་ཐབས་དངོས་བྲིས་ལ་ཕྱོགས་པ་བྱས་ཏེ།གསོན་ཉམས་དོད་པ་བཅས་སྨན་ཐང་ཆེན་པོའི་ལུགས་ཞེས་སྙན་པའི་གྲགས་པ་ནོར་འཛིན་གྱི་ཁྱོན་ཡོངས་སུ་ཁྱབ་པར་གྱུར་བ་དེ་ནི་སྨན་ལུགས་རྙིང་མའི་ཆེས་ཕུན་སུམ་ཚོགས་པའི་བྲིས་རྒྱུན་གྱི་ཁྱད་ཆོས་གཙོ་བོ་རྣམས་ཡིན།